Кристангтæ

Кристангтæ (кристантæ дæр, порт. cristãos — чырыстæттæ, хином — gente cristang) сты, хæццæ азиаг-португайлаг уидæгтæ кæмæн ис, ахæм адæмыхæттыты къорд. Кристангтæ цæрынц, Азийы бæстæты Португалийæн цы фидæрттæ уыдис, уыдонмæ хæстæг районты. Сты католикон диныл хæст; сæ фыдæлтау цардамал кæнынц кæсаг æмæ креветкæтæ ахсынæй.

Кристангты фæзындæн фæахъаз сты, иуæй португайлаг конкистадортæ æмæ сæудæджергæнджыты æмкъайæдтæ туземаг сылгоймæгтимæ (фылдæр хæзгултæ æмæ цагъайрæгтимæ), иннæмæй католикон миссионерты архайд ХVI—ХVIII æнусты. Кристангты мадæлон æвзагыл нымад уыдис малайаг-португайлаг креолон æвзаг, фæлæ эмиграцийы фыдæй, стæй деколонизацийы руаджы кристангтæ бындурон (автохронон) æхсæнады кæй тайынц, уый тыххæй уый ныртæккæ лæууы сæфты къахыл. Иуæй-иу хатт æвзаг хуындæуы кристанг; дихгонд у, арæх фæйнæхуызон субстрактон бындур кæмæн ис, ахæм диалектты къордыл.

Португалийы колониалон импери слæмæгъы заманы кристангтæ тард цыдысты голландиаг æмæ бритайнаг интервентты ’рдыгæй, гуырысхойаг элементтыл нымад кæй уыдысты, уый охыл. Къорд раны (Скæсæн Тимор) кристангтæн æнтыстис аразын архайд куыд ног колонизаторты, афтæ йæ къæхтыл ногæй слæууæг бынæттон элитæйы (пысылмон æмæ индуистон) ныхмæ.

Кристангты къаннæг коммунæтæ ныры онг ма ис Индийы, Шри-Ланкайы, Малайзийы æмæ Индонезийы иуæй-иу облæстыты.

Категори:Малайзийы адæмтæ
Категори:Индонезийы адæмтæ